Zagreb, 18. rujna 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev dužnosnice Željke Josić, državne tajnice Središnjeg državnog ureda za demografiju i mlade, za davanjem mišljenja Povjerenstva,** na 98. sjednici, održanoj 18. rujna 2020.g,. daje sljedeće:

**MIŠLJENJE**

**I. Dužnosnica Željka Josić, državna tajnica Središnjeg državnog ureda za demografiju i mlade, može u smislu članka 13. stavka 2. ZSSI-a za vrijeme obnašanja navedene javne dužnosti obavljati i poslove liječnika subspecijalista u ambulanti humane reprodukcije Opće bolnice „dr. Ivo Pedišić“, Sisak, u trajanju od četiri sata tjedno, jer se radi o povremenom obavljanju drugih poslova.**

**II. Dužnosnica je, na temelju članka 13. stavka 4. ZSSI-a, dužna Povjerenstvu prijaviti prihode iz točke I. izreke istekom godine u kojoj su ostvareni.**

Obrazloženje

Zahtjev za davanjem mišljenja Povjerenstva podnijela je dužnosnica Željka Josić, državna tajnica Središnjeg državnog ureda za demografiju i mlade. U knjigama ulazne pošte zahtjev je zaprimljen 27. kolovoza 2020.g. pod poslovnim brojem 711-U-3116-M-84/20-01-3 te se povodom istog vodi predmet broj M-84/20.

Člankom 3. stavkom 1. podstavkom 8. ZSSI-a propisano je da su čelnici državnih upravnih organizacija dužnosnici u smislu navedenog Zakon, stoga je i dužnosnica Željka Josić, povodom obnašanja dužnosti državne tajnice Središnjeg državnog ureda za demografiju i mlade obvezna postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnica navodi da je rješenjem Vlade Republike Hrvatske, KLASA: UP/I 080-02/20-01/145, URBROJ:50301-15/07-20-1 od 4. kolovoza 2020.g. imenovana državnom tajnicom Središnjeg državnog ureda za demografiju i mlade, s danom 10. kolovoza 2020.g. Nadalje navodi da je do stupanja na navedenu dužnost obavljala poslove liječnika specijalista - subspecijalista u okviru I vrste zvanja u Općoj bolnici „dr Ivo Pedišić“, Sisak.

Dužnosnica traži mišljenje Povjerenstva je li u skladu s načelima javnih dužnosti da povremeno, prema potrebi, obavlja poslove liječnika specijalista, sukladno Radnom nalogu Opće bolnice dr Ivo Pedišić Sisak, Broj 2176-125-26-2-349/16 od 4. siječnja 2016.g.

Obzirom da u zahtjevu za mišljenje nije precizirala razdoblje ni učestalost obavljanja drugih poslova za vrijeme obnašanja javne dužnosti, Povjerenstvo je dopisom Broj: 711-I-1180-M-84/20-02-17 od 3. rujna 2020.g. zatražilo od dužnosnice da precizira koliko učestalo i u kojem razdoblju namjerava obavljati poslove liječnika specijaliste - subspecijaliste u Općoj bolnici „dr. Ivo Pedišić“, Sisak za vrijeme obnašanja dužnosti državnog tajnika Središnjeg državnog ureda za demografiju i mlade, zajedno sa pozivom za dostavu Radnog naloga od 4. siječnja 2016.g. i druge dokumentacije kojima se utvrđuje učestalost i razdoblje obavljanja navedenih poslova.

Na zahtjev Povjerenstva, dužnosnica je dostavila dopunu zahtjeva za mišljenjem dana 8. rujna 2020.g. pod brojem 711-U-3257-M-84/20-03-3 u kojoj navodi da se polaganjem subspecijalističkog ispita iz humane reprodukcije, užeg područja ginekologije, u dogovoru s Hrvatskim zavodom za zdravstveno osiguranje otvorila nova ambulanta u kojoj radi liječnik subspecijalist. Dužnosnica navodi da je za navedenu subspecijalističku ambulantu iz humane reprodukcije ugovoreno vrijeme od četiri radna sata tjedno, dok je njezino ugovoreno radno mjesto Odjel za opću ginekologiju, što obuhvaća i operacijsku dvoranu.

Iz priloženog Radnog naloga utvrđeno je da je dužnosnica Željka Josić raspoređena na radno mjesto liječnika specijalista na Odjelu za opću ginekologiju, u Službi za ginekologiju i opstetriciju Opće bolnice „dr. Ivo Pedišić“, Sisak od 1. siječnja 2016.g.

Dužnosnica je priložila i Ugovor o međusobnim pravima i obvezama koji je dana 12. rujna 2016.g. sklopila s navedenom zdravstvenom ustanovom, a kojiim se uređuju njihova međusobna prava i obveze vezano za specijalističko usavršavanje iz uže specijalizacije humane reprodukcije, a prema članku 5. navedenog Ugovora dužnosnica se obvezala nakon završetka subspecijalističkg usavršavanja ostati raditi u Općoj bolnici„dr. Ivo Pedišić“, Sisak najdulje onoliko vremena koliko je trajalo usavršavanje iz uže specijalizacije.

Priloženi su i Ugovor o radu na neodređeno vrijeme koji je dužnosnica dana 3. kolovoza 2007.g., sklopila s Općom bolnicom „dr. Ivo Pedišić“, Sisak, Aneks I. Ugovora o radu od 19. rujna 2007.g., Aneks II. Ugovora o radu od 21. veljače 2012.g. te Aneks III. Ugovora o radu od od 1. ožujka 2013.g. kojima su utvrđena prava i obveze između ugovornih stranka koje proizlaze iz radnog odnosa dužnosnice u navedenoj zdravstvenoj ustanovi.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz članka 13. stavka 2. i stavka 3. ZSSI-a.

Iz zahtjeva za mišljenje dužnosnice proizlazi da je, nakon što je dužnosnica Željka Josić položila subspecijalistički ispit iz humane reprodukcije, u Općoj bolnici „dr. Ivo Pedišić“, Sisak, otvorena subspecijalistička ambulanta iz navedenog užeg područja ginekologije, u kojoj bi dužnosnica četiri sata tjedno obavljala poslove liječnika subspecijalista humane reprodukcije. U podnesenom zahtjevu dužnosnica nije precizirala u kojem bi razdoblju obavljala navedene poslove.

Povjerenstvo tumači da obavljanje poslova liječnika subspecijalista u trajanju od četiri sata tjedno za vrijeme obnašanja javne dužnosti iz članka 3. ZSSI-a predstavlja povremeno obavljanje poslova, slijedom čega dužnosnica iste u opisanom trajanju ne bi obavljala redovito. Dužnosnici mogu za vrijeme obnašanja dužnosti obavljati poslove u smislu redovitog i stalnog zanimanja samo ako od Povjerenstva dobiju prethodnu suglasnost iz članka 13. stavka 2. ZSSI-a. Obzirom da to ovdje nije slučaj, suglasnost nije potrebna.

Stoga dužnosnica Željka Josić može za vrijeme obnašanja dužnosti državne tajnice Središnjeg državnog ureda za demografiju i mlade obavljati poslove liječnika subspecijaliste humane reprodukcije u ambulanti u trajanju od četiri sata tjedno. Na temelju članka 14. stavka 4. ZSSI-a dužnosnica je dužna iznos koji ostvaruje od obavljanja tih poslova prijaviti Povjerenstvu istekom godine u kojoj su ostvareni.

Međutim, obzirom da iz imenovanja na navedenu dužnost za dužnosnicu Željku Josić proizlazi čitav niz obveza koje od nje zahtijevaju značajan angažman, ukazuje se dužnosnici da je dužna u pogledu dinamike i učestalosti preuzetih obveza liječnika voditi računa o tome da njihovo obavljanje ne utječe na redovitost, urednost i pravodobnost izvršavanja onih ovlasti, zadaća i odgovornosti koji su vezani za obnašanje javne dužnosti na koju je imenovana.

Također, ako bi se u odnosu na uvjete pod kojima je dano ovo mišljenje u Općoj bolnici „dr. Ivo Predišić, Sisak, povećao broj radnih sati koje bi dužnosnica obavljala ili druga bitna okolnost njihova izvršavanja, upućuje se dužnosnica da podnese novi zahtjev za mišljenje ili davanje suglasnosti u kojem će iste okolnosti precizirati te će Povjerenstvo razmotriti iste novonastale okolnosti u smislu dopustivosti obavljanja poslova, sukladno članku 13. stavku 2. ZSSI-a.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Željka Josić, elektroničkom dostavom
2. Objava na internetskoj stranici Povjerenstva
3. Pismohrana